Dís hoekom boer Johan en Marilyn se paadjies skeiHonderde aanhangers van die gewilde kykNET-werklikheidsreeks Boer soek ŉ vrou was Donderdagaand geskok toe boer Johan en Marilyn in die jongste episode van dié reeks aangekondig het dat hul paadjies geskei het. Johan en Marilyn het in die 16e episode van die reeks onversoenbare verskille as die hoofrede voorgehou waarom hulle nié ŉ verhouding gaan najaag nie – dít nadat hulle tydens die vorige episode nog behoorlik gekoer het. Marilyn het Donderdagaand in ŉ persoonlike onderhoud gesê die laaste strooi was toe Johan laat was vir ŉ afspraak saam met haar ouers en nié daarvoor om verskoning gevra het nie. Sy het gesê dit was een van vele voorbeelde wat haar laat besef het dat hy nié bereid sal wees om kompromieë aan te gaan nie. “In die week was daar klein dingetjies wat gebeur het wat my bietjie teleurgestel het. Met die gesinsbraai [tydens ŉ vorige episode] het my ma voorgestel dat ons moet gaan vir ontbyt. Sy het gesê [ons moet] 09:00 by die restaurant by Hartbeespoortdam ontmoet wat so halfuur tot 45 minute van hier [van Johan af] is. “Johan het gesê hy sal my 09:00 kom optel. Ná 09:00 toe stuur hy vir my ŉ boodskap dat hy 09:30 hier sal wees. 09:30 het gekom en gegaan en Johan was nog nie hier nie. 10:00 stap hy hier in. [Teen die tyd] moes ons al my familie by die restaurant ontmoet het. Hy stap hier in, en daar is geen verskoning nie. Hy stap net in en sê: ‘Ek voel so goed’ en ‘ek het vanoggend gemediteer.’” Sy sê dit het haar gekwel dat hy nie ander mense in ag geneem het nie, en dat so iets waarskynlik ook weer in ŉ verhouding sou opduik. “Dit gaan meer oor hom as ander mense, en dit het my regtig seergemaak. Ek het besef dat dit in ŉ verhouding belangrik is [dat dit nie net oor een party gaan nie]. Ek voel hierdie was die begin van ŉ verhouding, dis iets waaraan ŉ mens moet werk en die kommunikasie is baie belangrik. Tog was die kommunikasie nie daar nie. Toe ek goed genoem het wat my ontstel het, was dit asof hy nie regtig daaroor wou gesels nie. Of hy sou gesê het: ‘Ons het klaar daaroor gepraat’ en dan was dit die einde van die gesprek,” het sy gesê. Johan, wat saam met die ander paartjies alleen gaan vakansie hou het in Mosambiek, het gesê dis “glad nie moeilik” om alleen met vakansie te wees nie. Hy het gesê hy sal eerder alleen met vakansie wees as “saam met ŉ verkeerde persoon met verkeerde motiewe”. “Daardie dag toe ek saam met haar ouers gaan ontbyt eet het, het ek besef – en ek het dit vir haar ook gesê – hierdie [met verwysing na ŉ kettinkie om sy nek] is nie ŉ halsband met ŉ plekkie vir ŉ leiband nie. As sy ŉ skoothondjie soek, kan ek een van my Boston-terriër-hond se vyf kleintjies aan haar afstaan, maar ek is nie ŉ skoothond nie.” “Toe sê sy ek is nie wat sy gedink het ek is nie. Toe sê ek sy het my profiel gehad en ek het vir haar geskryf presies wie ek is. Ek het gesê ek is selfversekerd en vasberade en liefdevol. Ek gee eerder as wat ek ontvang, ek is selfstandig en onafhanklik en dis ek,” het hy gesê. Johan sê hoewel hy smoorverlief was op Marilyn, het hul verhouding nie ná dié stadium van verliefdheid oorleef nie. “Marilyn sal nooit in haar lewe kan sê ek het haar nie waardig en menswaardig behandel nie. Soveel so dat toe ek by haar huis aangekom het die een aand, het sy gesê: ‘Johan, you are so gentle. It’s so nice to have someone like you in my life’. Dís wie ek is. “Ek het op die plaas rondgeloop soos ŉ kat wat tien bakke room gekry het. Ek was verlief tot oor my ore. Maar verliefdheid is net die begin. As jy in daardie fase bly, is jy soos ŉ voël wat in ŉ kou toegesluit word: Jy sal nooit groei nie en nooit verder gaan nie. Maar wanneer die hok oop is, vloei die ware liefde daarvandaan uit en dan is jy soos ŉ arend wat vlerke sprei.” Kykers het báie te sê gehad op dié reeks se amptelike Facebook-blad. “As Johan so mal was oor Marilyn soos wat hy gesê het hy is, sou hy nie op hom laat wag het om haar weer te sien nie. Daar is baie ander dae om te mediteer,” skryf Charlotte Jooste. “As jy laat is, dan sê jy jammer, Johan,” het Ilse Thompson laat hoor. “Hoe kan ŉ mens ŉ lewensbelangrike flater begaan deur ŉ afspraak van 09:00 met die toekomstige ‘droomvrou’ van jou lewe nie na te kom nie en ŉ uur later op te daag sonder enige verskoning asof daar niks gebeur het nie?” wou Olivier Kritzinger weet. Die slotepisode van die reeks word volgende Donderdag om 20:00 op kykNET, DStv kanaal 144, uitgesaai.